b'\n_START_ARTICLE_\nGuy Walks Into a Psychiatrist\'s Office...\n_START_SECTION_\nRadnja\n_START_PARAGRAPH_\nNekoliko mjeseci nakon likvidacije Mikeyja Palmicea i hospitalizacije Livije Soprano, stvari se vra\xc4\x87aju u normalu. Tony Soprano po\xc4\x8dinje se sam lije\xc4\x8diti jer vi\xc5\xa1e ne ide na terapiju kod dr. Melfi, koja po\xc4\x8dinje raditi u motelu nakon \xc5\xa1to je upozorena da bi se njezin ured mogao na\xc4\x87i na meti mafije. Christopher anga\xc5\xbeira izvjesnog pla\xc4\x87enika da za njega polo\xc5\xbei ispit za burzovnog me\xc5\xa1etara. Stric Junior je u zatvoru. Cermela nastavlja igrati ulogu "ku\xc4\x87anice". Livia po\xc4\x8dinje fizikalnu rehabilitaciju. Ray Curto nastavlja donositi novac za Tonyja, kao i Paulie i Silvio koji u\xc5\xbeiva u dizajnerskim cipelama i striptizetama iz Bada Binga. Tony nastavlja vi\xc4\x91ati svoju rusku ljubavnicu, Irinu, a to sakriva la\xc5\xbeima da je cijelu no\xc4\x87 proveo na utovaru. Zatim se u\xc5\xa1ulja u krevet i zaspe. Sljede\xc4\x87eg jutra, dok se Tony spu\xc5\xa1ta po novine, na prilazu ugleda parkiranu Buick Rivieru. Tony se po\xc4\x8dne oprezno udaljavati, misle\xc4\x87i kako bi to mogao biti novi poku\xc5\xa1aj njegova ubojstva, ali iz auta izlazi Big Pussy. Tony uzvikne, "Bio si odsutan svih ovih mjeseci... a ovo je na\xc4\x8din na koji mi se vra\xc4\x87a\xc5\xa1!?"_NEWLINE_Tony i Pussy zatim odlaze u Tonyjev podrum kako bi razgovarali o Pussyjevoj odsutnosti. Pussy poku\xc5\xa1a objasniti kako je bio u Portoriku zbog le\xc4\x91ne terapije i medicinske pomo\xc4\x87i, a nije htio re\xc4\x87i supruzi budu\xc4\x87i da je po\xc4\x8deo vi\xc4\x91ati svoju maserku. Isto tako, nije se osje\xc4\x87ao sigurno u New Jerseyju zbog dojma koji su na njega ostavili Tony i \xc4\x8dlanovi njegove ekipe. Tony jo\xc5\xa1 ne vjeruje Pussyju u potpunosti, ali ga zagrli i potap\xc5\xa1e. Pussy se uvrijedi na to, ali ga Tony opet zagrli, ovaj put iskreno. U Bada Bingu, suradnici do\xc4\x8dekuju Pussyja, a Silvio zabavlja skupinu imitacijama iz Kuma._NEWLINE_Tony zadu\xc5\xbeuje biv\xc5\xa1eg Juniorova vojnika Gigija Cestonea, koji je preba\xc4\x8den u Tonyjevu ekipu nakon \xc5\xa1to je Tony preuzeo ulogu uli\xc4\x8dnog \xc5\xa1efa jer je Tony znao da ga mo\xc5\xbee kontrolirati, da ubije aktivnog vojnika iz Juniorove ekipe Phillyja "Spoonsa" Parisija nakon \xc5\xa1to je otkriveno kako je Philly \xc5\xa1irio glasine da je Tony htio ubiti vlastitu majku, \xc5\xa1to je zapravo bila istina. Tony smatra kako bi Gigijevo ubojstvo vojnika iz vlastite ekipe bilo neuvjerljivo. Gigi odglumi kako se vra\xc4\x87a s puta, a Paulie ga ostavlja na aerodromu gdje ga pokupi Philly. Nakon \xc5\xa1to Gigi od Phillyja dozna sve detalje, ustrijeli ga dvaput u glavu. Tony nazove Melfi s javne govornice, rekav\xc5\xa1i joj kako je "gotovo" i da se mo\xc5\xbee vratiti ku\xc4\x87i._NEWLINE_Christopher postaje poslovo\xc4\x91a (zapravo "\xc5\xa1ef") investicijske tvrtke te tjera zaposlenike da u prvi plan guraju nove bezvrijedne dionice, Webistics. Nakon \xc5\xa1to Christopher oti\xc4\x91e na "sastanak" na obalu (s Adrianom), na svojem mjestu ostavlja Matta Bevilaquau. Dok Matt sa svojim suradnikom Seanom Gismonteom obilazi zaposlenike kako bi se uvjerio da savjetuju kupnju Webisticsa, otkrivaju da jedan broker ne \xc4\x8dini kako mu je nare\xc4\x91eno te savjetuje kupce kao i obi\xc4\x8dno. Polijevaju ga vrelom kavom i brutalno pretuku. Biv\xc5\xa1i poslovo\xc4\x91a im ka\xc5\xbee da prekinu, ali ga Matt potjera natrag u ured. Sljede\xc4\x87eg dana, Tony prima telefonski poziv iz tvrtke s inofrmacijom kako Christopher lo\xc5\xa1e obavlja posao i da su dva zaposlenika dala otkaz zbog "incidenta". Tony ka\xc5\xbee Christopheru da bude oprezan, da se opameti i da se u\xc4\x8dini dostupnim tvrtki, a ne da ga nema kad je potreban._NEWLINE_Tony zatim prima poziv od Carmele, koja ga obavje\xc5\xa1tava da se njegova sestra Janice, koja je bila dugo odsutna, iznenada ponovno pojavila te tra\xc5\xbei smje\xc5\xa1taj. Uznemiren, on poziva Janice da ostane, ali je svjestan kako \xc4\x87e ostati "lak\xc5\xa1i" za 5.000 dolara. Tony predlo\xc5\xbei Carmeli da organiziraju veliko obiteljsko okupljanje s Tonyjevom mla\xc4\x91om sestrom, Barbarom Giglione, te svom djecom. Jasno daje do znanja kako Livia nije pozvana._NEWLINE_Voze\xc4\x87i se, Tony do\xc5\xbeivi napad panike i sleti s ceste. Ostaje neozlije\xc4\x91en jer mu se otvorio zra\xc4\x8dni jastuk. Sastaje se s novim psihijatrom kako bi razgovarao o napadima panike i svojoj majci. Psihijatar ka\xc5\xbee Tonyju da ga prepoznaje i da je gledao Analiziraj ovo, te ga obavje\xc5\xa1tava kako u to vrijeme ne\xc4\x87e uzimati nove klijente._NEWLINE_Tony s Janice razgovara o Liviji i ka\xc5\xbew joj da ne \xc5\xbeeli da se ona vi\xc5\xa1e spominje u njegovoj ku\xc4\x87i. Janice shva\xc4\x87a \xc5\xa1to se doga\xc4\x91a, ali namjerava vi\xc4\x91ati majku i mo\xc5\xbeebitno se useliti u njezinu ku\xc4\x87u. Tony joj ka\xc5\xbee kako to nije mogu\xc4\x87e jer on prodaje ku\xc4\x87u. Janice ga poku\xc5\xa1a odgovoriti od takve namjere, ali ne uspijeva. Tony i Carmela ubrzo dobivaju ponudu za ku\xc4\x87u, ali u isto vrijeme saznaju kako je ona vandalizirana. Carmela zatim upita kad se Tony vra\xc4\x87a na terapiju i ka\xc5\xbee mu kako \xc4\x87e na zabavu do\xc4\x87i i njezini roditelji. Otkriva se kako su Carmelini roditelji izbjegavali okupljanja na kojima bi bila i Livia, zbog ru\xc5\xbenih primjerdbi koje im je Livia uputila._NEWLINE_Na zabavi se \xc4\x8dini kako su svi dobro raspolo\xc5\xbeeni osim Tonyja, koji je ljut zbog svoje majke, a Carmela mu ponovno postavi isto pitanje, "Kad se vra\xc4\x87a\xc5\xa1 na terapiju?" Tony ka\xc5\xbee da ne zna, ali da se sam lije\xc4\x8dio. Carmela mu zatim predlo\xc5\xbei da se zabavi s prijateljima i obitelji i ne brine za Liviju. Tony prihvati savjet i po\xc4\x8dne se zezati s Pussyjem. U me\xc4\x91uvremenu, Janice i Barbara razgovaraju o Tonyjevom rije\xc5\xa1avanju situacije. Janice misli kako one ne\xc4\x87e dobiti svoj dio od prodaje ku\xc4\x87e, ali Barbara smatra kako se Tony dobro nosi sa situacijom te da \xc4\x87e objema dati njihov dio._NEWLINE_Sljede\xc4\x87eg jutra u zalogajnici, Tony se poku\xc5\xa1a ispri\xc4\x8dati dr. Melfi, koja je iznimno uznemirena jer nije bila u stanju pomo\xc4\x87i drugom pacijentu koji je po\xc4\x8dinio samoubojstvo. Tony osje\xc4\x87a krivnju, ali je upita mo\xc5\xbee li se vratiti ili da ga ona uputi drugom psihijatru. Ona mu ka\xc5\xbee da ode iz njezina \xc5\xbeivota i da ne o\xc4\x8dekuje uputnicu te napusti zalogajnicu. Tony zatim odlazi na ru\xc4\x8dak s Carmelom, koja se iznenadi njegovim ranim povratkom.'